**הסיפור של ריטה**

[תגיות: עבדות, סיעוד, 2007, הודו]

מבוסס על תיעוד ראיון שערכה מתנדבת המוקד יעל רלוי, 29.5.2007

הגעתי מקרלה בדרום הודו. שם למדתי וקיבלתי תואר בכלכלה. בחודש מאי 2007 פגשתי במומביי איש קשר, ונתתי לו 6000$ בשביל האפשרות לעבוד בישראל. אמרו לי שאעבוד בבית בו גרים שני קשישים, גבר ואישה, לגבר יהיה מטפל סיעודי ואני אטפל באישה, אגור בבית המעסיקה ואבצע עבודה סיעודית בלבד, לפי הצורך. הבטיחו לי שאקבל שכר של 650$ לחודש, ושתוקף הויזה שלי יהיה לחמש שנים. הגעתי לבד לשדה התעופה, שם חיכה לי גבר בשם עבדאללה. לא ידעתי שהוא יחכה לי, אך הוא החזיק שלט עם השם שלי. עבדאללה אמר לי שהוא הסוכן שלי, ויקח אותי למעסיקה שלי. נסענו במכונית לכיוון ירושלים, ועבדאללה הסביר לי שהמעסיקה שלי גרה ליד ירושלים. בדרכם לבית המעסיקה עברו במחסום – עבדאללה אמר לי שצריך לעבור במחסום הזה כדי להיכנס לעיר. כשהגענו, הבן של המעסיק אמר לי שאני נמצאת בישראל אבל במקום בו לא מתגוררים יהודים, אלא עיר המוקפת גבול, שרכבי צבא פטרלו מסביבה. גיליתי שבבית אין זוג קשישים אלא רק גבר קשיש אחד, ושאני בכלל לא נדרשת לטפל בו. במקום זה, היה עליי לעבוד עבור כל בני המשפחה, 13 אנשים, בבית גדול בן שלוש קומות. אמרו לי שישלמו לי 400$ בסוף החודש, בלי ימי חופש. ביקשו ממני לכבס את הבגדים, לנקות שני מטבחים, את הסלון וכחמישה או שישה חדרים נוספים ופינות אוכל. דרשו ממני לשטוף חמש מכוניות של המשפחה. העבידו אותי כ-18 שעות רק בניקיון, ובנוסף גם דרשו ממני לבשל. הייתי צריכה לבשל כמויות של פסטיבל אוכל כל יום. התייחסו אליי כמו לעבד. לא היה לי רגע מנוחה. אם לרגע נחתי, דרשו ממני לקום ולהמשיך לעבוד. היה לי חדר קטן מחוץ לבית, צריף בו היו שירותים ומיטה וזהו. לא נתנו לי אוכל. לא היה לי אוכל בתוך הצריף. רק בלילה נתנו לי קצת אוכל. קצת אורז. הרגשתי מאוד לא בטוחה בצריף. הם נעלו את הצריף מבחוץ, והיו המון אנשים ערבים שהסתובבו בחוץ. לא יכולתי לצאת מהצריף. פחדתי שכל רגע מישהו יפתח את הדלת מבחוץ וייכנס. עבדתי שם שלושה ימים וסבלתי מאוד. לא נתנו לי להשתמש בטלפון. אתמול החלטתי לברוח. הם הוציאו אותי מהצריף ב5:30 בבוקר. עבדתי שעה וחצי. כולם עדיין ישנו. רק הבן של המעסיק היה ער. אני לא יודעת איך קוראים לו. לא קראתי לו בשמו הפרטי, רק "אדוני" ו"sir". בערך בשבע בבוקר הגיעו אליו אנשים. ברגע שהם נכנסו אני החלטתי שזו ההזדמנות שלי לברוח. היה לי כסף שהבאתי איתי מהודו והמרתי לשקלים בשדה התעופה, 400 ש"ח. יצאתי החוצה במהרה. התחלתי לרוץ, רצתי בערך חצי שעה. מצאתי מונית. ניסיתי לספר לנהג מה קרה בכמה מילים באנגלית. הוא שאל איך הגעתי לעבוד במקום הזה, הוא אמר שזה מאוד רחוק מירושלים ולא מביאים לכאן עובדים מחוץ לארץ. הנהג נתן לי להתקשר לחברתי דיויה מקרלה שחיה בישראל, ואמרתי לה שהנהג לוקח אותי לתל-אביב. הנסיעה עלתה לי 300 ש"ח, כמעט כל כספי. דיויה באה לפגוש אותי בתחנה המרכזית, ולקחה אותי לדירה בה גרים עוד 5 אנשים.

הבית בו הוחזקה ריטה נמצא ברמאללה. בעקבות התערבות נציגי המוקד לפליטים ולמהגרים (אז, מוקד סיוע לעובדים זרים), נחקר המקרה במשטרה, שמצאה שריטה הייתה קרבן עבדות, אך בגלל שהעבירות בוצעו ברמאללה המקרה לא יטופל. למרות זאת, טענה נציגת משרד הפנים כי לא ניתן לקבוע שריטה היא קרבן סחר בבני אדם למטרת עבדות. בחודש נובמבר 2007 נדחתה בקשת נציגי המוקד להכיר בריטה כקרבן סחר למטרת עבדות ולתת לה אשרת שהייה בישראל לצורך שנת שיקום. לאחר פנייה נוספת של נציגי המוקד ניתנה לריטה אשרת שהייה בישראל למשך חודשיים למציאת מעסיק חדש.